### Beslutningstema

Der skal tages stilling til tilbagemelding fra Tønder Erhvervsråd i forhold til kravsspecifikationer fra Aktør- og Effektanalysen.

### Historik

Af kommissoriet for aktør-effektanalyse på erhvervs- og turismeområdet fremgår, at der skal udarbejdes scenarier for fremtidig organisering af erhvervs- og turismefremmeindsatsen. Analysen har været behandlet i Klima-, Vækst- og Udviklingsudvalget samt i Økonomiudvalget. I august 2025 godkendte Økonomiudvalget de 3 scenarier. Scenarie 2 omhandler kravsspecifikationerne for Tønder Erhvervsråd og Rømø-Tønder Turistforenings opgaveløsning for Tønder Kommune.

### Sagsfremstilling

Tønder Kommune har bedt Tønder Erhvervsråd komme med et bud på prisfastsættelse for levering af leverancer beskrevet i kravsspecifikationen. Erhvervsrådet modtog et skema med de 9 leverancetemaer som blev politisk vedtaget af Økonomiudvalget i august 2025. Erhvervsrådet har givet en tilbagemelding, hvor de har opdelt svaret i forhold til de 9 leverancetemaer. Tilbagemeldingen fra erhvervsrådet er vedlagt som bilag til sagsfremstillingen.

Økonomiudvalget vedtog 3 scenarier i august. Udover kravsspecifikationerne blev det også besluttet, at der skal oprettes en erhvervsserviceafdeling samt nedsættes et erhvervsstrategisk forum.

Erhvervsserviceafdelingen får til formål at koordinere den tværfaglige erhvervsservice, og sikre en ensartet og effektiv sagsbehandling samt kommunikation med erhvervsaktørerne – altså en form for ”One stop ordningen for erhvervslivet” bliver etableret for at give erhvervslivet en hurtigere og mere smidig sagsbehandling. Afdelingen vil stå for Tønder Kommunes koordinering med aktører som bl.a. Erhvervshus Syd og Destination [adresse]. Erhvervsserviceafdelingen vil være én samlet indgang til Tønder Kommune, og koordinere med interne afdelinger i kommunen, så erhvervsaktørerne har en fast indgang til kommunen. Afdelingen vil også stå for udvikling og implementering af kommunens Erhvervs- og Turismestrategi.

Det erhvervsstrategiske forum for til formål at sikre, at Tønder Kommune har en effektiv, tillidsfuld og værdiskabende dialog med udbydere af erhvervs- og turismeydelser, at erhvervsfremmeindsatsen fortsat udvikles, og understøtte Tønder Kommunes visioner, mål og strategier på erhvervs- og turismeområdet. Forummet bliver den primære rådgiver og sparringspart på erhvervs- og turismeområdet herunder strategi og indsatser.

Det nye erhvervsstrategiske forum skal styrke rammerne for erhvervsudviklingen i Tønder Kommune, så kommunen bliver kendt som en konkurrencedygtig og stærk erhvervskommune med en klar grøn og bæredygtig profil. Endvidere er målet, at Tønder kommune skal ligge i den bedste tredjedel i erhvervsmålinger. Forventningen er, at forummet skal være det centrale strategiske forum i Tønder Kommune mellem erhvervslivet, kommunen og det politiske system. Forummet bliver dermed den primære rådgiver og sparringspart på erhvervs- og turismeområdet herunder strategi og indsatser. Indenfor rammerne af Erhvervs- og Turismestrategien skal Erhvervsstrategisk Forum bidrage med nye perspektiver, fokus, ressourcer og opbakning til indsatser og tiltag, som løfter det lokale erhvervsliv og de lokale rammevilkår for arbejdet. Det vil desuden fungere som rådgivende organ for borgmesteren og Kommunalbestyrelsen i Tønder Kommune.

Beslutningen og implementeringen af  de 2 ovenstående scenarier bør også afspejle sig i fremtidige resultatkontrakter med erhvervsaktører.

### Økonomi

Tønder Erhvervsråd modtager i 2025 et tilskud på 2.972.000 kr.

### Lovgrundlag

[adresse], kommunalfuldmagten.

### Indstilling Kommunaldirektøren indstiller,

at udvalget behandler tilbagemeldingen fra Tønder Erhvervsråd med henblik på kvalificering i forhold til resultatkontrakt for 2026

### Beslutning

Forvaltningen udarbejder udkast til resultatkontrakt, som fremlægges på næste udvalgsmøde.